16.10.19

**Høringssvar vedr. budget 2020 – 2023 fra medarbejdersiden i arbejdsmarkedsafdelingens MED-udvalg.**

Følgende bemærkninger til besparelser vedr. beskæftigelsesområdet.

Det er med bekymring, at vi er blevet bekendt med de foreslåede besparelse.

Punkt 79

Relationel koordinering er igangsat i 2019, hvor Jobcenter Randers, Center for Særligt Socialt Udsatte samt Myndighed for psykiatri har samarbejdet på tværs. Dette projekt er i sin startfase, hvor samarbejdspartnere fortsat arbejder med at udvikle et fælles arbejdsredskab ”den fælles plan”, hvorfor der fortsat sker stor udvikling på området. Det er af ledelsen blevet oplyst, at man på sigt ønsker at inddrage børne- og familieområdet samt Myndighed for handicap i projektet, således at alle borgere med sager på tværs af fagområder kan sikres en fælles plan og dermed opfylde kommende ny lovgivning om borgerens ret til én samlet plan. Der er bekymring for, at eventuelle besparelser vil medføre, ”projekt relationel koordinering” ikke bliver færdigbearbejdet, ligesom der er bekymring for, om andre fagområder ikke får mulighed for at være en del af projektet.

Ferie Camp forsvinder hvilket rammer en meget socialt udsat gruppe.

I perioden fra 2017 – 2019 har der været afsat 0,5 millioner til Ferie Camp for udsatte familier. Ferie Camp har sat Randers kommune på landkortet for at gøre en særlig indsats for socialt udsatte og deres børn. Det kan være med til at bryde den sociale arv, at børnene kan komme tilbage i skole og daginstitution efter sommerferien og fortælle om hyggelige og positive oplevelser på lige fod med de andre børn, hvilket kan have en positiv indvirkning på indlæringsevnen. Dette har selvfølgelig også en positiv virkning for de voksne på kontanthjælp. Den sejr at kunne give sine børn en sommerferie og en oplevelse, øger motivationen og relationerne. Det er bekymrende, at der spares på den mest social udsatte befolkningsgruppe. Det er en positiv historie som også omtales i tv/ presse og sætter fokus på Randers kommune.

Punkt 82

Jobcenteret fik i budget 2018 og 2019 en bevilling på 2 mio. Kr. til styrkelsen af sagsbehandlingen. Dette er vigtigt at fortsætte denne bevilling og på sigt at gøre den permanent for, at give borgerne en kvalificeret og rettidig sagsbehandling, og et højt serviceniveau på tværs af afdelingerne, og hermed fortsat kunne opfylde de politiske målsætninger. Dette handler om at sikre de svageste borgere.

Når der indføres besparelser på integrationsområdet, er det væsentligt for medarbejderne at gøre opmærksom på, hvilken betydning disse vil have for jobcentrets indsats for flygtninge- og familiesammenførte.

Vi anerkender, at et faldende antal flygtninge- og familiesammenførte vil påvirke behovet for personaleressourcer, og at man vil overveje besparelse på området. Dog er der en række forhold, som vi mener bør vurderes og tages i betragtning i disse overvejelser.

Det er væsentligt at forholde sig til, at vores flygtninge og familiesammenførte kræver en større indsats, da der er tale om en øget kompleksitet blandt denne målgruppe. Den målgruppe, vi har tilbage, har ofte problemstillinger såsom kulturelle udfordringer, manglende arbejdsidentitet, sygdom mv., som skaber en klar udfordring med at få dem i beskæftigelse. Der er tale om, at en simpel praktik eller nytteindsats ikke kan gennemføres grundet denne kompleksitet, som dermed kræver en mere håndholdt indsats. Herudover fastsættes fortsat en kvote som forventes behandlet, samtidig med, at vi skal forholde os til de borgere der kommer retur fra uddannelse og job.

Vi er klar over kompleksiteten i opgaven, og netop derfor er vi pt. i gang med at realisere en 6-punktsplan udarbejdet i samarbejde med jobcentrets ledelse. Formålet med 6-punktsplanen er at revurdere og nytænke en arbejdsgang, der kan hjælpe os til at opnå succes med vores integrationsborgere. En lang række initiativer er ved at blive søsat, og ved at gå ind og lave en besparelse på området, ser vi en værdifuld indsats blive begrænset. Vi gør derfor opmærksom på, at afdelingen er ved at gennemføre en række tiltag som vil forbedre arbejdet med den komplekse målgruppe.

Det er desuden væsentligt at gøre opmærksom på, at Integrationsafdelingen har andre arbejdsopgaver end håndtering af flygtninge- og familiesammenførte. Følgende sager udgør ca. 1/3 del af afdelingens sager: Sikkerhedsstillelser, danskuddannelsessager, I4 borgere (vandrende arbejdstagere) og mentoropgaver. Hertil skal det også nævnes, at opgaver med sikkerhedsstillelse og danskuddannelse ikke er reduceret i takt med færre borgere. – Til gengæld er disse sager blevet mere komplekse og dermed mere tidskrævende.

Vi har brug for medarbejdere til at løfte og styrke opgaven, og gennem en ihærdig og samtidig intensiv indsats, at få bragt flygtninge og familiesammenførte i job, tættere på arbejdsmarkedet.

Med Venlig Hilsen

Medarbejdersiden siden af Arbejdsmarkedsafdelingens MED- udvalg